**Sultan Mahmud Mirza**, født (circa) 1453, død 1495, var hersker (emir) i Timuridriket i Sentralasia etter sin bror Sultan Ahmed Mirza fra 1494 til sin død i 1495. Han var sønn av Abu Sa'id Mirza, sønnesønns sønn av Miran Shah og sønnesønns sønnesønn av dynastiets grunnlegger Timur Lenk og ble dynastiets og rikets hersker etter brorens død. Hans mor var (i henhold til Baburs memoarer, skrevet først på 1500-tallet) Malik Sultan Begum. Historikeren John E. Woods har senere hevdet at hans mor het Aqa Begum.

Bakgrunn: Mongolriket og Timuridriket
-------------------------------------

I 1206 fullførte den mongolske erobreren Djengis Khan samlingen av det enorme Mongolriket og ble utropt til «khagan», («herskernes hersker»). Djengis døde i 1227, og det oppsto maktkamper mellom hans fire sønner og de mange barnebarna hans. Det viste seg også vanskelig å holde det store riket som strakte seg fra Stillehavet til Middelhavet og Østersjøen samlet. Mongolene var erobrere og et krigførende folk, men «det lar seg nok gjøre å erobre et rike fra hesteryggen, men det kan ikke styres fra salen.» Etter Djengis’ død ble Mongolriket delt i flere riker og imperiet smuldret opp på 1300-tallet.

I 1369 fullførte den tyrkisk-mongolske erobreren Timur Lenk en ny samling av det sentralasiatiske riket og grunnla timuriddynastiet. Ved Timurs død i 1405 ble riket igjen svekket av arvefølgestrid, men ble til en viss grad holdt sammen under Timurs sønn Shah Rukh. Etter at Shah Rukh døde i 1447 brøt det igjen ut strid mellom flere av Timurs etterkommere, og riket ble delt i flere provinser. Abu Sa’id Mirza klarte etter hvert å samle store deler av riket igjen.

Regjeringstiden
---------------

Mahmuds far Abu Sa'id utnevnte ham til guvernør i Hisar og Termez (sør i dagens Usbekistan), men ble rundt 1465 slått av Sultan Huasyn Bayqara og måtte returnere til Herat hos faren Abu Sa’id. Abu Sa'id dro i 1468 ut i et felttog mot Ak Koyunlu, men han ble der tatt til fnge og henrettet den 5. februar 1469. Sultan Mahmud gjorde et nytt forsøk på å nedkjempe Sultan Husayn, men mislyktes på nytt. Etter Abu Sa'ids død i 1469 ble riket delt mellom hans fire sønner. Hans eldste sønn Sultan Ahmed Mirza overtok de sentrale delene av riket (Transoxiana) med hovedsete i Samarkand. Broren Sultan Mahmud Mirza overtok styret i Badakhshan, de østlige deler av dagens Afghanistan som Abu Sa'id hadde invadert. Den tredje av Abu Sa'ids sønner, Ulugh Beg II, styrte Ghazni-provinsen og byen Kabul, mens den fjerde av sønnene, Umar Shaik Mirza ble hersker i Fergana. Størst makt i riket fikk imidlertid en av prinsene som ikke var sønn av Abu Sa'id, nemlig Sultan Husayn Bayqara, som styrte provinsen Khorasan (i dagens Iran) fra den viktige og sentrale byen Herat.

Sultan Ahmed Mirza døde i 1494 og ble etterfulgt som hersker blant timuridene av Sultan Mahmud Mirza. Mahmud styrte riket i seks måneder før han døde av sykdom i 1495. Hans sønn Sultan Baysunghur Mirza overtok styret i Samarkand fram til 1497 da Timuridriket ble invadert av usbekiske angripere.

Familie
-------

Mahmud hadde syv koner:

* Khanzada Begum, datter av Mir Buzurg fra Termez
* Pasha Begum, datter av Ali Sher Beg, emir i Kara Koyunlu-dynastiet og enke etter Muhammad Mirza Aqqoyunlu
* Khanzada Begum, barnebarn av Mir Buzurg, datter til en bror av den første Khanzada Begum
* Sultan Nigar Khanum, datter av Yunus Khan i Moghulistan-khanatet
* Zuhreh Begi Agha, usbekisk kvinne som var Mahmuds fremste konkubine
* Mor (ukjent navn) til Rajab Sultan Begum;
* Mor (ukjent navn) til Mohib Sultan Begum;

Han hadde fem sønner: 

* Sultan Masud Mirza, sønn av den første Khanzada Begum
* Sultan Baysunghur Mirza, sønn av Pasha Begum, Mahmuds etterfølger
* Sultan Ali Mirza, sønn av Zuhra Begi Agha
* Husayn Mirza, døde 13 år gammel, sønn av den andre Khanzada Begum
* Sultan Ways Mirza, også kjent under navnet Mirza Khan, sønn av Sultan Nigar Khanum

Han hadde elleve døtre:

* Khanzada Begum, først gift med Mirza Abu Bakr Dughlat, gift andre gang med Sayyid Muhammad Mirza, hun var datter av den andre Khanzada Begum
* Ak Begum, datter av den andre Khanzada Begum
* Ai Begum, gift med Jahangir Mirza som var bror til Babur, hun var datter av den andre Khanzada Begum
* Bega Begum, gift med Haider Mirza som var sønn av Sultan Husayn Bayqara, hun var datter av den andre Khanzada Begum
* Zainab Sultan Begum, gift med Babur, hun var datter av den andre Khanzada Begum
* En datter (ukjent navn), gift med Malik Muhammad Mirza som var sønn av Manuchir Mirza som var sønn av Sultan Muhammad Mirza, hun var datter av Pasha Begum
* Makhdum Sultan Begum, datter av Zuhra Begi Agha
* Rajab Sultan Begum, datter av en konkubine
* Mohib Sultan Begum, datter av en konkubine
* To døtre (ukjent navn), døtre av Pasha Begum

Referanser
----------

1. ↑  Baber s. 28
2. ↑  Woods 1990 s. 36
3. ↑  Prawdin 1952 s. 154
4. ↑  Rapson m.fl. 1937 s. 3

Kilder
------

* Zehir-Ed-Din Muhammed Baber (1824). *Memoirs*. London.
* Michael Prawdin (1952). *Djingis Kán og det mongolske verdensrike*. Dreyer.
* Edward James Rapson, Sir Wolseley Haig, Sir Richard Burn (1937). *The Cambridge History of India, Volume IV*. CS1-vedlikehold: Flere navn: forfatterliste (link)
* John E. Woods (1990). *The Timurid Dynasty*. Indiana University, Research Institute for Inner Asian Studies.


|  |  |  |
| --- | --- | --- |
| Forgjenger:**Sultan Ahmed Mirza** | **Timurid-dynastiets herskeri Samarkand**(1494–1495) | Etterfølger:**Sultan Baysunghur Mirza** |